SET ปิดเช้ากระฉูด 23 จุด รับเฟดชะลอขึ้นดบ.-คลายล็อกดาวน์-บาทแข็งหนุนฟันโฟลว์ไหลเข้า
SET ปิดเช้ากระฉูด 23 จุด รับเฟดไม่เร่งขึ้นดอกเบี้ย-ราคาน้ำมันปรับขึ้น-โควิดในปท.ดีขึ้นภาครัฐเริ่มทยอยคลายล็อกดาวน์ รวมถึงบาทแข็งหนุนฟันโฟลว์ไหลเข้า บ่ายนี้ตลาดฯคงยังแกว่งบวกได้ต่อ พร้อมให้แนวรับ 1,620 แนวต้าน 1,635 - 1,640 จุด
30 ส.ค. 2564

นายชัยยศ จิวางกุร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับขึ้นในทิศทางเดียวกับตลาดหุ้นภูมิภาคเอเชียที่ส่วนใหญ่เคลื่อนไหวในแดนบวก หลังจากธนาคารกลางสหรัฐฯ (เฟด) ส่งสัญญาณว่ายังไม่รีบปรับขึ้นอัตราดอกเบี้ย แม้จะลดวงเงินโครงการซื้อพันธบัตรตามมาตรการผ่อนคลายเชิงปริมาณ (QE) ภายในสิ้นปีนี้ จึงให้น้ำหนักเป็นบวกต่อตลาดฯ ขณะเดียวกับราคาน้ำมันก็ปรับตัวขึ้นจากความกังวลพายุเฮอริเคนจะเข้ามาที่อ่าวเม็กซิโก
ส่วนบ้านเราจำนวนผู้ติดเชื้อโควิด-19 ชะลอลงอย่างต่อเนื่อง ขณะที่ภาครัฐเริ่มทยอยคลายล็อกดาวน์ลง รวมถึงเงินบาทที่ยังแข็งค่าช่วยหนุน Fund Flow ไหลเข้า อย่างไรก็ดีต้องติดตามรายงานเศรษฐกิจประจำเดือนที่ทางธนาคารแห่งประเทศไทย (ธปท.) จะแถลงออกมา ส่วนนอกประเทศติดตามดัชนีผู้จัดการฝ่ายจัดซื้อ (PMI) ภาคการผลิตและภาคบริการของทั่วโลก
สำหรับแนวโน้มการลงทุนในช่วงบ่ายนี้ นายชัยยศ กล่าวว่า ตลาดฯคงจะยังเคลื่อนไหวในแดนบวกได้อยู่หลังจากที่ยังไม่มีปัจจัยลบมากระทบในช่วงนี้ พร้อมให้แนวรับ 1,620 จุด ส่วนแนวต้าน 1,635 – 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,787.57 ล้านบาท ปิดที่ 124.50 บาท เพิ่มขึ้น 1.50 บาท
PTT มูลค่าการซื้อขาย 2,603.91 ล้านบาท ปิดที่ 38.75 บาท เพิ่มขึ้น 1.00 บาท
GULF มูลค่าการซื้อขาย 1,864.92 ล้านบาท ปิดที่ 39.75 บาท เพิ่มขึ้น 1.50 บาท
CPALL มูลค่าการซื้อขาย 1,599.99 ล้านบาท ปิดที่ 64.00 บาท เพิ่มขึ้น 1.75 บาท
AOT มูลค่าการซื้อขาย 1,377.53 ล้านบาท ปิดที่ 63.75 บาท เพิ่มขึ้น 1.00 บาท
 
 
 
 